**Ana Lúcia Pereira Moniz** (født 9. september 1976 i Lisboa) er en portugisisk sanger og skuespiller. Moniz representerte Portugal i Eurovision Song Contest 1996 med sangen «O meu coração não tem cor». Hun kom på en sjetteplass, noe som var Portugals beste plassering fram til seieren i 2017. Hun har gitt ut fire album og spilt i flere tv-serier og filmer – mest kjent som husholdersken Aurélia i filmen *Love Actually*.

Bakgrunn
--------

Ana Lúcia Pereira Moniz ble født i Lisboa i Portugal. Hun er datter av to musikere – dirgenten Carlos Alberto Moniz og Maria do Amparo. Moniz' musikalske karriere begynte allerede som barn ved Saint Cecilia musikkakademi i hjembyen. 

Hun dro senere som utvekslingsstudent til Minnesota i USA. Hun gikk ved Eden Prairie High School og ble med i skolens konsertkor og deltok i flere av skolens teaterproduksjoner.

Moniz var relativt ukjent i Portugal inntil til hun deltok i Festival da Canção – Portugals svar på Melodi Grand Prix – som 19-åring i 1996. Hun deltok med sangen «O meu coração não tem cor» (norsk: *mitt hjerte har ingen farge*) og vant overraskende finalen 7. mars 1996. Dermed ble hun Portugals representant i Eurovision Song Contest 1996 i Oslo 18. mai samme år. Der kom hun på en sjetteplass – landets beste plassering fra debuten i 1964 og fram til Salvador Sobral vant med «Amar pelos dois» i 2017. Den norske juryen ga henne 12 poeng.

Tv og film
----------

I 1997 begynte Moniz med tv-roller i portugisiske såpeoperaer, og i 2003 ble hun internasjonalt kjent da hun spilte hushjelpen Aurélia i filmen *Love Actually*. I filmen snakker karakteren hennes bare portugisisk og forelsker seg i Colin Firths karakter, som bare snakker engelsk.

Moniz gjorde en reprise av rollen fra *Love Actually* i en kortfilm, spesialprodusert for den britiske tv-aksjonen *Red Nose Day* i mars 2017. Hun spiller også fremdeles roller i flere såpeserier, mest nylig i *Espelho d'Água* som sendes 2017–2018. Hun har dubbet i en rekke tegnefilmer og spillefilmer, og hun har også skrevet flere bøker.

Musikkutgivelser
----------------

Hun slapp sitt første album, *Magnólia*, i 1999. Siden har hun fulgt opp med ytterligere tre album, det siste i 2015.

* 1999 – *Magnólia*
* 2002 – *67*
* 2005 – *Leva-me pra casa*
* 2011 – *Fio de Luz*
* 2015 – *Calendário* (sammen med Luís Portugal og Tozé Santos)

Moniz har ett barn, datteren Julia, født på Azorene i 2014.

Referanser
----------

1. ↑  «Turn back the page: In 2004, family recalled 'Love Actually' star as exchange student». *Eden Prairie News*. 1. januar 2014.
2. ↑  «Viva Portugal! A celebration of the long, Lusitanian road to gold». *Eurovision News, Polls and Information by esctoday* **(engelsk)**. 25. mai 2017. Besøkt 14. juni 2017.
3. ↑  «Lúcia Moniz». *IMDb*. Besøkt 14. juni 2017.
4. ↑  Nattrass, JJ (17. mars 2017). «Colin Firth and Lucia Moniz reprise characters in Love Actually 2 sneak peek». *mirror*. Besøkt 14. juni 2017.
5. ↑  «Lúcia Moniz – Central Models». *Central Models* **(portugisisk)**. 2017. Besøkt 14. juni 2017.
6. ↑  «Lúcia Moniz». *Discogs* **(engelsk)**. Besøkt 14. juni 2017.
7. ↑  «Calendário by Lúcia Moniz on Apple Music». *iTunes*. Besøkt 14. juni 2017.

Eksterne lenker
---------------

* (en) Lúcia Moniz – kategori av bilder, video eller lyd på Commons Rediger på Wikidata
* (en) Lúcia Moniz på Internet Movie Database Rediger på Wikidata

* (sv) Lúcia Moniz i Svensk Filmdatabas Rediger på Wikidata

* (fr) Lúcia Moniz på Allociné Rediger på Wikidata

* (en) Lúcia Moniz på AllMovie Rediger på Wikidata

* (en) Lúcia Moniz hos The Movie Database Rediger på Wikidata
* (en) Lúcia Moniz på Discogs Rediger på Wikidata

* (en) Lúcia Moniz på MusicBrainz Rediger på Wikidata

* (en) Lúcia Moniz på Songkick Rediger på Wikidata
* Lúcia Moniz på Facebook Rediger på Wikidata

* Lúcia Moniz på Instagram Rediger på Wikidata
* Lúcia Moniz' Instagram-profil
* Lúcia Moniz' Twitter-profil
* Lúcia Moniz' blogg
* Lúcia Moniz på Last.fm

  


| Utmerkelser og prestasjoner |
| --- |
| Forgjenger:**Tó Cruz med «Baunilha e chocolate»** | **Portugal i Eurovision Song Contest**(1996) | Etterfølger:**Célia Lawson med «Antes do adeus»** |

|  |  |
| --- | --- |
| Oppslagsverk/autoritetsdata | VIAF **·** GND **·** LCCN **·** ISNI **·** BNF **·** BNF (data) **·** MusicBrainz **·** Discogs
 |